احبك وانت عني بعيد ... ولا مجبور اذكرك وانت ناسيني
طحت من عينك أنه وبيه ماهميت ... باجر هم يجي وتطيح من عيني
دورت السوالف وانه بيها عيون ... ولكيتك جرح كل ساع تغميني
اغسل جرح كلبي وماهمن بيك ... منو كلك اموتن وانت تحييني
ماذلني العطش واتوسليتك ماي ... ولا دنكت راسي وكتلك رويني
روح وداعت الله ومااكلك بشيء ... ولا اكلك جمر فركاك يجويني
كرهت اليل كله ومالي حجه وياه ...جي طيفك يجي ورايد يحاجيني
يااول نبض وبليه عرقه راي ... ضيعت العقل شتسميني سميني
مجنون على ايامك واطلب حساب ... لو تنطيني روحك لو تصحيني
جم مره انبعث والدنيا بيه تقوم ... ردتك ولو مره بغيره تشريني
رضيت بكلشي منك وانته ادرى بهاي ... وجنت انه انتظر يمته انت ترضيني
جنت اني اشتعل كلما يجيلك الليل ... مثل خيط الشمع والنار تكظيني
ماشفت بعشرتك بس الم ودموع ... ياعيد الاجاني ومر على سنيني
انطيتك عمري كله ومااظن ظل شيء ... واجه دورك جروح وحسره تنطيني
ياجرف النشف ياساكيه بلا ماي ... اذا يبست عروكي شراح تنطيني
لويت ذراع دهري ومالواني بيوم... وهسه تريد بذراعك تلويني
غشيم الكال اذكرك وانته ماخليت ... لا فرحه لا ظحكه التسليني
صدر في المناجل والسجاجين ... تذبح وتر وبيك تواسيني
هيه بليه صرخه الروح تذبح روح ... سجينك احد لو هيه سجيني
صدكَني متت بس يمكن ارتاحيت ... خليك بمكانك وانا خليني